गोरखपुर. योगी आदित्यनाथ से बुधवार को जर्नलिस्ट्स का एक डेलीगेट मिलने के लिए पहुंचा। इस दौरान योगी ने उनसे कई मुद्दों पर बातचीत की। योगी ने बताया कि यूपी चुनाव में क्यों नहीं मुसलमानों को टिकट दिया गया। साथ ही पूर्वांचल से जुड़े मुद्दों पर भी अपनी बात रखी। उन्होंने ये भी कहा, ''मैं हिंदू भी हूं और हिंदू होने के नाते भारतीय भी हूं। भारतीय और हिंदू दोनों एक ही शब्द के दो रूप हैं। हिंदू शब्द हमारा सांस्कृतिक प्रतीक है।'' पढ़ें, जर्नलिस्ट्स के सवालों का योगी ने क्या दिया जवाब...
#यूपी में अब तक आपने कितनी रैलियां की हैं?
- अभी तक 161 रैलियां कर चुका हूं। आज ही मेरी 9 रैलियां हैं।
# यूपी की 403 विधानसभाओं में से एक भी सीट पर मुस्लिमों को टिकट क्यों नहीं दिया गया?
- सीटों के बंटवारे का आधार हिंदू-मुस्लिम नहीं था। जीतने वाले कैंडिडेट की तीन कैटेगरी A, B, C बनाई गई थी और उसी आधार पर टिकट फाइनल किया गया है। लोकसभा की 73 सीटों में भी कोई मुस्लिम कैंडिडेट जीतकर नहीं आया था, लेकिन हमने मुख्तार अब्बास नकवी को मिनिस्टर बनाया।
#कहा जाता है कि विभिन्न वर्ग के लोगों को बीजेपी ने विभाजित कराया है?
- ऐसा नहीं है। बीजेपी ने किसी को विभाजित नहीं किया है। ये काम तो सपा-बसपा और दूसरी पार्टियों ने कराया है।
#बीजेपी पर मुजफ्फरनगर में दंगा कराने का आरोप है?
- मुजफ्फरनगर में दंगा हमने या बीजेपी ने नहीं कराया। दंगे किसने कराया, ये सब जानते हैं। हमारी सरकार होगी तो दंगे नहीं होंगे। जहां तक ईस्टर्न यूपी का सवाल है, यहां कोई दंगा नहीं हुआ जबकि यहां पर दो-तिहाई मुस्लिम मेजॉरिटी है।
#सीएम कैंडिडेट के रूप में आपका नाम भी चर्चा में है?
- बीजेपी विधानमंडल दल इसका फैसला करेगा। जो योग्य होगा, जरूरत के अनुसार समय दे पाएगा, वही सीएम कैंडिडेट होगा।
#वेस्टर्न यूपी शांत नहीं है, जबकि ईस्ट यूपी में ऐसा नहीं है, क्यों?
- यहां अशांति हो ही नहीं सकती है। यहां के लोग विकास चाहते हैं।
#गोरखपुर का अपेक्षित विकास क्यों नहीं हो सका?
- प्रदेश सरकार नहीं चाहती है। यहां एक फ्लाईओवर था। केंद्र सरकार से पैसा लाकर हमने उसका काम शुरू कराया। हमने एम्स के लिए जमीन दी। सिर्फ ढाई साल में सड़कों का जाल फैला दिया। लेकिन क्षेत्र के विकास का पैसा कहीं और लगा दिया जा रहा है, जिस वजह से अपेक्षित विकास नहीं हो सका।
#गोरखपुर में कई नालियां खुली हुई हैं, जिससे काफी ज्यादा गंदगी है?
- सफाई का ठेका सीधे सपा सरकार में मंत्री आजम खान देते हैं। कागजों में 2500 सफाई कर्मचारी हैं, लेकिन असल में सिर्फ 500 हैं। अब 2000 सफाई कर्मचारियों के पैसे का बंदरबांट हो जाता है। मेयर के अधिकार सीमित हैं और नगर निगम के अधिकारी राज्य सरकार के हैं।
#क्या यहां भी माइग्रेशन (पलायन) की समस्या है?
- यहां माइग्रेशन की समस्या है। नेपाल और बिहार के लोग यहां आकर बस गए हैं। कागजों में पापुलेशन 5 से 6 लाख है, जबकि वास्तविक पापुलेशन यहां 15 से 16 लाख है।
#गोरखपुर स्मार्ट सिटी क्यों नहीं बन पाया?
- यहां की वास्तविक पापुलेशन 15 से 16 लाख है, जबकि विकास के लिए जो पैसा मिलता है, वह 5 से 6 लाख की जनसंख्या के लिए होता है। स्मार्ट सिटी के लिए पॉपुलेशन 10 लाख होनी चाहिए। हर बार जब मतदाता सूची बनती है तो 10 फीसदी से ज्यादा की नहीं बनती है। बाकी के लिए कहा जाता है कि इतने लोग कैसे एक साल में आ जाएंगे।
#आपराधिक गतिविधियां जितनी वेस्ट यूपी में है, यहां नहीं है। इस पर क्या कहेंगे?
- ईस्ट यूपी में 20 साल पहले चार माफिया गैंग थे। यहां के लोगों की सक्रियता और व्यवहार के कारण वे सभी माफिया गैंग या तो खत्म हो गए या समाज की मुख्य धारा से जुड़कर विकास कार्य में लग गए।
#पूर्वांचल के युवा रोजगार के लिए क्यों भटक रहे हैं?
- पूर्वांचल में रोजगार के जो अवसर थे, उन्हें खत्म कर दिया गया है। यहां 41 चीनी मिलें थीं। 10 चीनी मिलों को कांग्रेस और 20 चीनी मिलों को दूसरी सरकारों ने बंद कर दिया। अब सिर्फ 10 चीनी मिलें चल रही हैं। यहां गन्ना का पूरक टेक्सटाइल पार्क और फूड प्रोसेसिंग पार्क है। केंद्र सरकार ने FPP को यहां 10 साल पहले दे दिया था, लेकिन राज्य सरकार ने आज तक जमीन नहीं दी। ये सभी उद्योग चलते तो युवाओं को रोजगार मिलता और किसान रोजगार सृजक होते। उनका खुद का विकास होता। मैंने डेरी उद्योग के लिए एक प्रपोजल भेजा था। उसे पास करने के लिए दो लाख रिश्वत मांगी जा रही थी। मैंने देने से इनकार कर दिया। नियम में चेंज होने के बाद जब NOC देने का अधिकार कमिश्नर को मिला तो चार साल बाद मुझे उसकी NOC मिल सकी तो आप समझ सकते हैं कि यहां विकास क्यों नहीं हो रहा है।
#आप महंत ज्यादा हैं या नेता?
- हम दोनों रूपों में काम करते हैं। आपने गुरु गोविंद सिंह जी को पढ़ा होगा। धर्माचार्यों के लिए राजनीति सेवा का साधन है। जहां तक मेरा सवाल है तो राजनीति मेरा परमानेंट जॉब नहीं है। मैं कभी भी इसे त्याग सकता हूं।
#राम मंदिर निर्माण पर क्या कहना है? आप अपने देश और जय श्रीराम में से किसे प्रियॉरिटी देंगे?
- ये मामला सुप्रीम कोर्ट में चल रहा है। हम लोग कोशिश करेंगे कि सु्प्रीम कोर्ट से आग्रह हो कि इस समस्या का समाधान हो। अगर लेट होता है तो कोई विकल्प इसके बाद भी निकल सकता है। हम लोग कोशिश करेंगे कि व्यापक जनभावनाओं का सम्मान हो। जय श्रीराम और देश दोनों एक दूसरे के पूरक हैं। राम राष्ट्र के प्रतीक हैं। आज भारत की जो सीमा है, वो मर्यादा पुरुषोत्तम भगवान श्रीराम द्वारा ही खींची गई है। राम और राष्ट्र को अलग करके नहीं रखा जा सकता।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva